Milliardsvindlen med dansk udbytteskat kunne i 2014 have omfattet Jyske Bank-aktier, hvis ikke banken havde været vågen over for flere rundhåndede tilbud om aktieudlån.

Ordførende direktør i Jyske Bank Anders Dam fortalte onsdag i DR P1-magasinet Følg Pengene, at banken for fire år siden fik mistænkelige tilbud om at låne aktier ud henover udbyttedagen, hvor der udbetales overskud til aktionærerne.

#CumExFiles DR og Politiken har sammen med 17 andre europæiske medier afsløret formodet bedrageri og spekulation med udbytteskat på tværs af hele Europa. Journalister fra 12 lande har arbejdet sammen om projekt #CumExFiles i mere end et år koordineret af den uafhængige tyske researchorganisation Correctiv. Historien breakede den 18. oktober sidste år. Læs mere om projektet her: The CumEx-Files. Se den danske dokumentar Mændene der plyndrede Europa på DR TV. Se videoexplainer om skattesvindlen "Sådan plyndrede mændene Europa"

- Den pågældende bank ville gerne styre det hele for os, så vi skulle stort set ikke røre en finger for at tjene et pænt tocifret millionbeløb, siger han.

Der var tale om tre tilbud henover året. Det sidste af dem på 3,4 millioner dollars - omkring 19 millioner kroner i datidens kurs.

- Det var til fordeling mellem os og dem, der skulle forestå arbejdet. Men vi takkede altså nej, siger Anders Dam.

Anders Dam: Vi undrede os meget

Udlån af aktier er ikke mistænkeligt i sig selv, da det i vid udstrækning bliver brugt af investorer, der spekulerer i faldende aktiekurser - såkaldt shorting eller shortselling.

Men tilbuddet fra personerne bag den bank, som Anders Dam ikke ønsker at sætte navn på, drejede sig om udlån af aktier henover udbyttedagen, hvor der bliver udbetalt udbytte af virksomhedens overskud til aktionærerne.

Læs også : Forstå begreberne: Udbytteskat for begyndere

Netop den form for handel med aktier spiller en central rolle i den svindel mod de europæiske statskasser, som DR i samarbejde med 18 internationale medier har afdækket i de seneste uger.

- Vi undrede os selvfølgelig meget. For det at udlåne aktier er en normal beskæftigelse, men det er ikke normalt at modtage beløb af den her størrelsesorden og slet ikke i det omfang henover udbyttedatoen, som der her var tale om, siger Anders Dam.

Jyske Bank kontaktede ikke Finanstilsynet

I Jyske Bank har man efter afsløringen af den omfattende svindel med refusion af udbytteskat kigget på dokumenterne fra de tre henvendelser i 2014.

Læs også : Danske investeringsforeninger kan være misbrugt i udbytteskandale

- De notater, der ligger, som vi har været tilbage i, viser heldigvis det klarsyn, at vi ikke kunne gennemskue det. Og vi ville ikke være med til potentiel skatteunddragelse i den her sammenhæng. Så vi er frie af den her sag, siger Anders Dam.

Er det hverdag, at man får tilbud af den her slags, som man finder mærkelige, i en bank af jeres størrelse?

- Nej, det er det ikke. Og jeg havde glemt alt om det, indtil jeg hørte om den her udbyttesag, hvor Danmark er blevet svindlet for de her mange milliarder, siger Anders Dam med henvisning til svindlen for 12,7 milliarder kroner mod den danske statskasse.

Læs også : Netværk af finansfolk og storbanker har plyndret Danmark og store dele af Europa for milliarder

Burde I ikke have taget kontakt til Finanstilsynet i 2014 og sagt, 'vi har faktisk fået en henvendelse her, der lyder meget mærkelig'?

- Det kan du sige, men det gjorde vi altså ikke.

Anders Dam fortæller, at banken nu overvejer at orientere Finanstilsynet om de mistænkelige tilbud.